Affannu segretu

Già chi narrer non poto su chi sento
mi toccat d’esser fintu a mala gana
e narrer chi s’istrada m’est piana
cando in mesu a tribulos turmento.

Suffro de custu fagher e mi pento
ca sa maschera est brutta in cara sana,
ma cun zente egoista, falsa e vana,
inutile est si deo mi lamento.

S’ischiana pro pagu, ch’isto male
faghia zertu su cuntentu issoro
godinde casi de su meu dannu.

E propriu pro cussu est naturale
chi tue passienzies, o coro,
e suzzes a sa muda cust’affannu.